Музейҙың экспозицияһы 2 залда урынлашҡан. Тәүге залы Муса Ғайса улының үҫмер йылдарына һәм һуғыш осорона бағышланған. Уның үҙәк өлөшөн Бөйөк Ватан һуғышында 1944 йылғы Ҡырым операцияһындағы хәл иткес алыштарҙың береһен һүрәтләгән «Һабынтауҙы штурмлау» (рус. «Штурм Сапун-горы») диорамаһы тәшкил итә. Бында ике манекен Ҡыҙыл Армия лётчиктарының хәрби экипировкаһын күрһәтә. Муса Гәрәевтың хәрби осоштарында кейгән мундиры: осоу комбинезоны, крагтар, шлемофон ҡуйылған, шулай уҡ «У-2», «Ил-2» самолёттарының тәңгәл моделдәре урынлаштырылған. Шулай уҡ уның Өфө аэроклубында шөғөлләнеүе, Энгельс хәрби авиация мәктәбендә уҡыу осоро урын алған. Икенсе зал геройҙың һуғыштан һуңғы биографияһына арналған. Экспозицияла Муса Гәрәевтың Өфөләге фатирындағы әйберҙәр нигеҙендә тергеҙелгән эш кабинеты макеты булдырылған. Бында ДОСААФ-тың Башҡортостан өлкә комитеты рәйесе вазифаһын үтәгән осорҙа, йәмәғәт эшен ҡылыҡһырлаған экспонаттар күрһәтелә[2][1][3].